Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 211/13)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Aceite de Ibiza“ / „Oli d’Eivissa“

ELi nr: PGI-ES-02459 – 27.5.2019

KPN ( ) KGT (X)

1. Nimetus(ed)

„Aceite de Ibiza“ / „Oli d’Eivissa“

2. Liikmesriik või Kolmas Riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Esimese pressi oliiviõli, mis on saadud hariliku õlipuu (Olea europaea L.) üksnes mehaaniliselt koristatud viljadest. See on roheline, puuviljaline, keskmise või tugeva intensiivsusega õli. Sellel on õrnalt kuni keskmiselt mõru ja terav maitse.

Oliiviõli „Aceite de Ibiza“ / „Oli d’Eivissa“ toodetakse oliivisortidest 'Arbequina', 'Picual' ja 'Koroneiki', üksikult või kombineeritult, ning need moodustavad koos vähemalt 90 %. Ülejäänud 10 % võib olla saadud muudest kaubanduslike sortide registris loetletud sortidest.

Füüsikalis-keemilised omadused:

— happesus (väljendatuna oleiinhappena): kuni 0,5 %;

— peroksiidarv: ≤ 12 mEq O2/kg;

— K 232 ≤ 2

— K 270 ≤ 0,16

— polüfenoole ≥ 200 mg kg oliiviõli kohta

Organoleptilised omadused:

Mediaanintervall Minimaalne Maksimaalne Roheline puuviljalisus ≥ 3 ≤ 7 Mõrudus ≥ 1,5 ≤ 4 Teravus ≥ 2 ≤ 5 Tasakaal Mõruduse tunnuse mediaan ja teravuse tunnuse mediaan ei ole kõrgemad kui kaks punkti üle puuviljalisuse mediaani.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik „Aceite de Ibiza“ / „Oli d’Eivissa“ tootmise etapid – alates oliivide kasvatamisest kuni töötlemiseni – peavad toimuma Ibiza (Eivissa) saarel.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Oliiviõli „Aceite de Ibiza“ / „Oli d’Eivissa“ tuleb müüa tumedates klaaspudelites või kaetud metallist või muust õli valguse eest kaitsvast materjalist valmistatud mahutites. Mahutite maht ei tohi olla suurem kui viis liitrit.

Tootmispiirkonnas pakendamine on oluline „Aceite de Ibiza“ / „Oli d’Eivissa“ omaduste säilitamiseks ning seda tuleb pakendada rajatistes, kus seda toodetakse.

Ibiza on saar, kus on rohkelt päikesepaistet, temperatuurid on suhteliselt kõrged ja ümbritseva õhu niiskusesisaldus on suur – need kolm tegurit võivad kahjustada oliiviõli kvaliteeti. Neid asjaolusid arvesse võttes ja tootjate kogemusele tuginedes on oliiviõli „Aceite de Ibiza“ / „Oli d’Eivissa“ pakendatud tavaliselt neis rajatistes, kus seda toodetakse, ning seda ei transpordita mahtlastina muudesse rajatistesse.

Tootjad teavad, et see, kuidas oliiviõli „Aceite de Ibiza“ / „Oli d’Eivissa“ käideldakse ja pakendatakse, on määrava tähtsusega lõpptoote kvaliteedi tagamisel ning kui ei ole piiranguid või kui seda ei tehta nõuetekohaselt, väheneb lõpptoote aromaatsus kahtlemata kvalitatiivselt ja kvantitatiivselt.

Samuti tuleb meeles pidada, et Ibiza saar asub Mandri-Euroopast kaugel, mis tähendab pikka meresõitu. Oliiviõli „Aceite de Ibiza“ / „Oli d’Eivissa“ transportimine paakides tooks kaasa dekanteerimise ja suurema kokkupuute õhuga, mistõttu tekiks suurem risk, et selle omadused, eriti aroom ja maitse, muutuvad. Seepärast ei ole „Aceite de Ibiza“ / „Oli d’Eivissa“ transportimine mahtlastina lubatud.

Väiksemateks kogusteks jaotamine ega ümberpakendamine pole lubatud.

3.6. Sellise toote märgistamise erieeskirjad, millele registreeritud nimetus viitab

Kaitstud geograafiline tähis „Aceite de Ibiza“ / „Oli d’Eivissa“ peab olema märgise kõige silmatorkavamas kohas selgesti nähtav, eristudes muust teabest. Sõnad peavad olema kõige silmatorkavamas kohas suurimad ning neile ei tohi lisada muid sõnu. Märgisel peavad nimetuse „Aceite de Ibiza“ / „Oli d’Eivissa“ kõrval olema sõnad „Indicación Geográfica Protegida“ [kaitstud geograafiline tähis].

Samuti peab märgistusel olema jälgitavuskontrollide lihtsustamiseks õli tootmisaasta ja tähtnumbriline järjestikuline kood.

Keelatud on lisada kaitstud geograafilisele tähisele „Aceite de Ibiza“ / „Oli d’Eivissa“ hargtäiendeid. Vabatahtlikud mõisted peavad olema tõesed ja kontrollitavad. Oliivisordid võib märkida üksnes juhul, kui 100 % oliividest on osutatud sordist või sortidest.

Põllumajandusettevõtted, istandused või mõisad võib märkida üksnes juhul, kui õli on toodetud üksnes nendest oliivisaludest korjatud oliividest.

Vabatahtlikud mõisted peavad märgisel olema tähemärkides, mis ei ületa poolt kaitstud geograafilise tähise nimetuses kasutatud tähemärkide suurusest (kõrgus ja laius).

4. Geograafilise piirkonna täpne määratlus

Geograafiline piirkond on Ibiza saar Baleaaride autonoomses piirkonnas.

Ibiza saar asub koordinaatidel 38° 58′ 48″ põhjalaiust ja 1° 25′ 48″ idapikkust, Vahemeres Cap de la Nau (Alicante) ja Mallorca vahel.

5. Seos geograafilise piirkonnaga

Seos keskkonnaga põhineb suurel polüfenoolisisaldusel, äratuntaval mõrudusel ja teravusel ning tootja mainel.

Lubjakivirikkad mullad ja päikeseküllasus (päike paistab rohkem kui 2 700 tundi aastas) tagavad aromaatsete koostisosade suure sisalduse. Polüfenoolisisaldust suurendab see, et oliivisalud paiknevad madalamatel aladel, millest osad on merepinna tasemel.

Ibiza vahemereline kliima koos rohke päikesepaistega tagavad oliivide kasvatamiseks sobivad tingimused, eriti seoses fotosünteesi ja biomassi kogunemisega taimeorganitesse. Pehmed kevadised temperatuurid (keskmine 19 °C) ning rohke päikesepaiste soodustavad õitsemist ja tolmeldamist. Kõrged suvised temperatuurid (keskmine 26 °C) ja päikesepaiste aitavad oliividel kiiresti küpseda, tänu millele saagikoristus algab septembris, ning Ibiza on üks esimesi oliivikorje alustamise kohti Euroopas. Öökülmade puudumine soosib parima kvaliteediga oliivide tootmist, millest saadakse püsivad, ilma defektideta ja suure polüfenoolisisaldusega õlid.

Kuumadel päikeselistel suvedel, mil sademeid esineb vähe (keskmine sademete hulk 34 mm), tekib oliivipuudel veestress, mis suurendab polüfenoolikontsentratsiooni (keskmine väärtus 292 mg/kg) ning tugevdab mõruduse ja teravuse tunnuseid. „Aceite de Ibiza“ / „Oli d’Eivissa“ polüfenoolisisaldus on märkimisväärselt suurem kui muudel esimese pressi oliiviõlidel, mille kontsentratsioonid jäävad vahemikku 150 ja 180 mg/kg.

Oliivide korjamine siis, kui need on veel rohelised ja hakkavad just värvi muutma, annavad oliiviõlile „Aceite de Ibiza“ / „Oli d’Eivissa“ iseloomulikud omadused, nimelt rohelise puuviljalise aroomi ja suure polüfenoolisisalduse. Roheliste oliivide korjamine tähendab seda, et neist saadakse küll vähem õli, aga sel on ainulaadsed omadused.

Lühike vahemaa oliivisalude ja oliiviõli pressimistehaste vahel ning roheliste oliivide kohene pressimine madalal temperatuuril tagavad vähese happesuse ja väikese hüdroksüperoksiidisisaldusega õlide tootmise ning seetõttu väikese peroksiidarvu ja K232 väärtuse.

Õiged säilitamistingimused, kus õli on õhuga kokkupuute ja valguse eest kaitstud, ning pakendamine määratletud tootmispiirkonnas tagavad püsivad õlid, millel on väike peroksiidarv ning konjugeeritud dieenide ja trieenide väike sisaldus.

Oliivikasvatajate ja oliiviõli pressijate kogemused ja teadmised on üliolulised „Aceite de Ibiza“ / „Oli d’Eivissa“ keemiliste ja organoleptiliste omadustega õli saamisel. Kogemusele tuginedes määravad kasvatajad istutustiheduse maatüki põllumajanduslike näitajate põhjal ja otsustavad kasvatustavade, eriti kujundamise ja lõikamise üle. „Aceite de Ibiza“ / „Oli d’Eivissa“ iseloomulike omadustega, eelkõige suure polüfenoolisisalduse ning suurte rohelise puuviljalisuse, mõruduse ja teravuse tasemetega õli saamiseks on ülimalt oluline korjeaeg ja taas kord tulevad mängu kasvatajate teadmised ja kogemused täpselt õige aja valimisel oliivide korjamiseks igal maatükil ja mõnikord igalt puult.

Meisterpressijad, kes oma kogemusele ja oliivide omaduste vaatlusele tuginedes määravad iga partii ekstraheerimisaja ja temperatuuri, tagavad selle, et oliiviõlis „Aceite de Ibiza“ / „Oli d’Eivissa“ säilivad oliivide iseloomulikud omadused.

Ajaloolised dokumendid tõendavad „Aceite de Ibiza“ / „Oli d’Eivissa“ suurepärast mainet. Raamatus „Descripciones de las islas Pithiusas y Baleares“ (1797) kirjutas José Vargas: „Ibiza saak on nüüd […] õli, mis kuulub Hispaania parimate hulka ja on nii rikkalik, et sellega tuleks kaubelda“. Raamatus „Reales Ordinacions de la isla y real fuerza de Iviza“ (1751) kirjeldatakse oliiviõli „Aceite de Ibiza“ sõnaga preciosísimo (peen) ja võrreldakse parimaga: „... parim oliiviõli on pärit Hispaaniast, millega on võrreldav vaid Ibizalt pärit oliiviõli“.

Selline ajalooline maine on püsinud aja jooksul muutumatuna ja tänapäeval hindavad tarbijad, eksperdid, kokad ja restoranipidajad oliiviõli „Aceite de Ibiza“ / „Oli d’Eivissa“ kõrgemalt kui kunagi varem.

Ühenduse õigusaktidega seatud piirangud oliiviõli turustamisel geograafiliste mõistete kasutamisele ning neist tulenevad rahalised karistused raskendasid tootjatel nimetuste „Aceite de Ibiza“ ja „Oli d’Eivissa“ kasutamist. Sellest hoolimata on need mõisted ja Ibiza kaart olnud jätkuvalt märgistel, kaubandusdokumentides, katsearuannetes ja veebilehtedel.

Arvestades „Aceite de Ibiza“ mainet tuleks märkida, et tuntud peakokad, nt Jean-Louis Neichel ja María José San Román (2018) on tunnustanud „Aceite de Ibiza“ kvaliteeti. Samuti on mitmed eksperdid juhtinud tähelepanu selle kvaliteedile ja iseloomulikele omadustele. Näiteks Real Academia de Gastronomía liige ja 2013. aasta riikliku gastronoomiaauhinna võitja Ismael Diaz Yubero märgib, et „oliiviõlil „Aceite de Ibiza“ on selle eripäraseks muutmiseks vajalik iseloom ning nende eriomaduste tõttu on sel kõrgem hind“.

Leidub ka palju viiteid „Oli d’Eivissa“ maine tõestuseks. Raamatus „Conèixer i gaudir dels aliments de les Illes Balears“ (2002) on muude Baleaaride kõige traditsioonilisemate toiduainete seas nimetatud oliiviõli „Oli d’Eivissa“. 2007. aastal lisas Baleaaride Ülikool „Oli d’Eivissa“ oma Vahemere köögile iseloomulike Baleaaride traditsiooniliste roogade hulka ning 2018. aastal lisas Baleaaride valitsus „Oli d’Eivissa“ Baleaaride traditsiooniliste roogade kataloogi.

Alates 2014. aastast on Ibizal korraldatud üritust „Ruta de l’Oli d’Eivissa“ („Oli d’Eivissa“ teekond) ja kulinaariaüritust „Eivissa-Sabor“. „Oli d’Eivissa“ on nende ürituste reklaammaterjalides retseptides ja iseloomuliku kohaliku tootena koos muude traditsiooniliste Ibiza toodetega. Sellele on viidatud reisijuhtides (nt ibizaspain.es) ja „Mejor pa amb oli’Eivissa“ auhind on lisatõend selle suurepärasest maitsest.

Viide spetsifikaadi avaldamisele

(Viitemääruse artikli 6 lõike 1 teine lõik)

Spetsifikaadi terviktekst on kättesaadav järgmisel veebisaidil:

http://www.caib.es/sites/qualitatagroalimentaria/es/aceite_de_ibiza/

(1) ELT L 343, 14.12.2012, lk 1.